༄༅། །རྡོ་རྗེ་ཕུར་པའི་རིག་འཛིན་བསྐུལ་གྱི་ཞལ་སྐོང་ཨ་མེས་ཞབས་ཡབ་སྲས་དབོན་སོགས་ཀྱི་རྣམ་ཐར་ཉུང་ངུ་།། འདིར་ཁམས་གསུམ་ཆོས་ཀྱི་རྒྱལ་པོ་སྔགས་འཆང་ཀུན་དགའ་བསོད་ནམས་དང་། དེ་སྲས་འཇམ་དབྱངས་བསོད་ནམས་དབང་ཕྱུག དེ་སྲས་སྔགས་འཆང་མངྒའི་མཚན་ཅན། ཡབ་སྲས་གསུམ་གྱི་ཐུགས་དམ་བསྐུལ་ཚིག་ཚིགས་བཅད་གསུམ་འབྱུང་བའི་རྣམ་བཤད་ཀྱི་ཁ་སྐོང་ཅུང་ཟད་བཀོད་ན། དང་པོ་ནས། དེ་ཡང་སྤྱིར་སྔགས་འཆང་བླ་མ་འདིའི་གྲུབ་པ་བརྙེས་པའི་རྣམ་ཐར་མང་དུ་མངའ་ཡང་འདིར་ལྷ་ལྡན་ཞེས་པའི་ཚིག་རིས་དང་སྦྱར་ན། སྔགས་འཆང་བླ་མ་དེ་ཉིད་དགུང་ལོ་ཉེར་གསུམ་ཕེབས་ཐོག་ཡར་རྒྱབ་དཔོན་པོའི་སྤྱན་འདྲེན་བྱུང་བ་དང་། ལྷ་ས་བསམ་ཡས་སོགས་དབུས་ཕྱོགས་ཀྱི་རྟེན་ཁྱད་པར་ཅན་རྣམ་མཇལ་བཞེད་བཅས་ཆིབས་བསྒྱུར་གྱི་ལྷ་སར་ཕེབས་སྐབས། ཇོ་བོ་ཤཱཀྱ་རྣམས་གཉིས། རང་བྱོན་བཅུ་གཅིག་ཞལ་གསུམ་གཙོ་བོར་གྱུར་པའི་རྟེན་ཁྱད་པར་ཅན་རྣམས་ལ་སྙན་དར་མཆོད་འབུལ་རྒྱ་ཆེན་པོ་དང་། ལྷག་པར་གསེར་ཞོ་ཕྱེད་དོ་ཙམ་ཞིག་གིས་ཞལ་གསེར་ཕུལ་བས་རྟེན་ཐམས་ཅད་ལ་གསེར་ཁྱབ་ཤིན་ཏུ་ཐུགས་པ་བྱུང་བ་ན། སྐུ་གཉེར་སོགས་རྒྱུས་ཅན་རྣམས་ནས་གསེར་དེ་ཙམ་གྱི་གཞན་དུ་ཇོ་བོ་རིན་པོ་ཆེ་ཁོ་ནའི་ཞལ་གསེར་ཙམ་ལས་མི་ཁྱད་ཀྱང་། ད་ལམ་ཀུན་ལ་ཞལ་གསེར་ལུགས་མཐུན་འབུལ་རྒྱུ་བྱུང་སོང་བ་འདི་ས་སྐྱ་བདག་ཆེན་རང་གི་གྲུབ་རྟགས་སུ་འདུག་པས། ཤིན་ཏུ་ངོ་མཚར་ཆེ་ཞེས་གླིང་བ་བྱུང་འདུག་པ་ནི། ཇི་སྐད་དུ། དབང་བཅུ་དག་གི་འཇིག་རྟེན་གྱི། །བྱ་བ་ཀུན་སྒྲུབ་ཁྱོད་ཕྱག་འཚལ། །དེས་ན་ཡི་དམ་ལྷའི་རྣལ་འབྱོར་གྱི་མཐུ་ལས་ནང་དུ་རླུང་སེམས་ལ་དབང་བསྒྱུར་བརྙེས་པའི་སྟོབས་ཀྱིས་ཕྱི་རོལ་གྱི་དངོས་པོ་སྦྱངས་བསྒྱུར་སྤེལ་གསུམ་གྱིས་ཟད་པར་བཅུ་ལ་མངའ་བརྙེས་པའི་རྟགས་ཡིན་འདུག་པ་བཞིན་དང་སྦྱར་ན་འགྲིག་པ་ཡོངས་འདྲ་བ་དེས་ན། ལྷ་ལྡན་འབྱུང་སྤེལ་བྱུང་བཞིན་ཞེས་པ་ལྟར་དུ་ངེས་པ་བཅས། དེ་ལྟ་བུའི་གྲུབ་པ་བརྙེས་པའི་རྟགས་དང་མཚན་མ་བསྟན་པ་དང་། ༈ །ཡང་ཐུགས་སྲས་འཇམ་དབྱངས་བསོད་ནམས་དབང་ཕྱུག་དེ་ཉིད་ནི་སྤྱིར་གྲུབ་པ་བརྙེས་པའི་རྣམ་ཐར་མཐའ་ཡས་ཀྱང་། འདིར་ཁའུ་ཞེས་པའི་ཚིག་རིང་དང་སྦྱར་ན། སྐུ་གཞོན་ནུའི་དུས་སྐྱེད་ལྷས་སུ་ཐུགས་དམ་བསྐང་བ་ལ་ཕེབས་སྐབས། དབུ་ཞྭ་འཇོག་པའི་གྲབ་མཛད་པ་ལ། ཕྱག་མཛོད་བསོད་ནམས་རབ་བསྟན་གྱི་དབུ་ཞྭ་ཞུ་བ་མཛད་པར་དེར་གནང་བའི་སྟངས་ཀ་ཞིག་ལ་ཉི་ཟེར་ལ་འཇོག་པར་མཛད་པའི་རྫུ་འཕྲུལ་མངོན་སུམ་དུ་སྟོན་པར་མཛད་པ་ན། དེར་ཡོད་ཐམས་ཅད་ངོ་མཚར་ལེགས་པའི་བསྟོད་ཚིག་འབུལ་ཞིང་སྐུ་ཚེ་བར་ཆད་སོགས་སུ་གྱུར་དོགས། སླད་འདི་རིགས་མི་མཛད་པའི་ཞུ་བ་མཛད་འདུག་པ་གསན། འདི་ཡང་ནང་དུ་ཏིང་ངེ་འཛིན་ལ་དབང་འབྱོར་གྱི་སྟོབས་ལས་བྱུང་བ་སྟེ། དེ་ཡང་ལྟ་སྟངས་བཞི་པོ་སྒྲུབ་ནས་ནི། །མཁས་པས་སེམས་ཅན་གཞུག་པར་བྱ། །ཞེས་གསུང་པའི་དོན་དུ་ངེས་ཏེ། དེ་ལ་སོགས་པའི་གྲུབ་པ་བརྙེས་པའི་རྟགས་དང་མཚན་མ་ཇི་ལྟར། ༞ ༈ །དེ་བཞིན་དུ་རིགས་ཀུན་ཁྱབ་བདག་སྔགས་འཆང་མངྒའི་མཚན་ཅན་དེ་ཉིད་ཀྱང་སྤྱིར་གྲུབ་པའི་རྣམ་ཐར་བསམ་གྱིས་མི་ཁྱབ་མོད། འདིར་གནོད་སྦྱིན་གང་བཟང་ཞེས་པའི་བསྐུལ་ཚིག་དང་སྦྱར་ན། དེ་ཡང་དབུས་ཕྱོགས་ཆིབས་བསྒྱུར་རྗེས་མའི་ཚེ་ཡར་ལམ་ཡ་འབྲོག་ཐར་གླིང་བརྒྱུད། གནོད་སྦྱིན་གང་བཟང་གི་ཉེ་འདབ་གངས་ཕུག་ཟེར་བའི་གནས་དེར་བཞུགས་བཞག་མཛད་པའི་ས་དེར། གཞི་བདག་གི་སྤྲུལ་བ་འདྲ་བའི་འབྲོག་རིགས་མང་པོའི་ཞོ་མར་འབུལ་བ་མང་དུ་སྣང་ཞིང་། སང་ཉིན་དེ་རྫ་ར་ཟེར་བའི་ཡས་ཙམ་ཞིག་བསྣམས། དེ་ནས་སྐུ་རྩེད་གྱི་རྣལ་འབྱོར་འདྲ་ཞིག་མཛད་དེ། འདི་ངོས་ལ་ཡེ་ཤེས་མཚོ་རྒྱལ་གྱིས་བྱིན་པ་ཡིན་གསུང་ཞིང་ཕྱག་མཛུབ་རྩེ་བསྐོར་ཏེ་མཛོད་འཛིན་པ་ནམ་མཁའ་བསམ་གྲུབ་ལ་གནང་འདུག་པ། ད་ལྟ་དེ་ཉིད་རང་གི་གཟིམ་ཆུང་རྟེན་གྱི་མཆོད་བྲལ་ལ་བཞུགས་པ་འདི་བཞིན་ཡིན་པ་དང་ནང་དུ་ཤེར་དབང་ཕོ་ཉའི་མཾ་བྱུང་བའི་ལྷན་སྐྱེས་ཡེ་ཤེས་མངའ་བརྙེས་པའི་རྟགས་ཏེ། རྐང་བའི་རྗེས་ནི་དཀྱིལ་འཁོར་ཉིད། །ལག་པ་བསྒྱུར་བ་ཕྱག་རྒྱ་ཡིན། །ཞེས་གསུང་པའི་དོན་ལྟར་ངེས་པར་བཅས་རྨད་དུ་འབྱུང་བའི་རྣམ་ཐར་དུ་འདུག་པ་སོགས་གྲུབ་པ་བརྙེས་པའི་རྟགས་དང་། ༞ ༈ །དེ་རྗེས་བདག་གི་རྣམ་འདྲེན་དམ་པ་གྲུབ་མཆོག་པུཎྱ་རཏྣའི་མཚན་ཅན་དེ་ཉིད་ནི་སྤྱིར་དངོས་གྲུབ་བརྙེས་པའི་མཚན་རྟགས་དང་ངོ་མཚར་བའི་རྣམ་ཐར་མང་དུ་མངའ་ཡང་ལྷ་ཆེན་ཞེས་པའི་བསྐུལ་ཚིག་དང་སྦྱར་ན། གཙུག་ལག་ཁང་ཆེན་འདིའི་ཀ་ཆེན་ཞིག་ལ་སྤྱོད་ཅིང་ལྟ་བུའི་ཁྲུམ་ཞིག་གིས་སྐྱོན་ཆེ་བར་བྱུང་བ་ན། ཀ་བ་དེ་རྩ་སྤྱོད་ཀྱི་ལས་གྲ་རྩམ་ཚེ་སྐྱེ་བོ་ཕུལ་དུ་མ་ཟད། མཁས་རློམ་རྣམས་ཀྱང་འདི་འདྲ་མི་ཐུབ་ཟེར་བའི་འཇིགས་རྔམ་སྒྲོགས་པ་ན། དམ་པ་ཉིད་ནས་ངོས་ཀྱི་ཕུར་བསྲུང་དམ་ཅན་རྣམས་ལས་བསྐུལ་ཀྱི་ཕྲིན་སྒྲུབ་བྱེད་པས་ཚེགས་མེད་པར་འགྲུབ་ཡོངས་གསུངས་པ་ལྟར་ཉེས་སྐྱོན་མེད་པར་སྔར་ཚབ་རང་འགྲིག་གྱུར་ན། ཤ་ཟ་མཁའ་འགྲོའི་ཚོགས་རྣམས་བྲན་བཞིན་འཁོར་ཞེས་གསུང་ལྟར་དུ་ངེས་པ་བཅས་དེ་ལ་སོགས་པ་གྲུབ་པ་བརྙེས་པའི་རྟགས་དང་མཚན་མ་ཇི་ལྟར་བསྟན་པ་མཉེལ་ལམ་ཅི་སྟེ་མ་མཉེལ་བར་མཛོད་ལ་ཕུར་བུ་སྒྲུབ་པའི་གྲོགས་མཛོད་ཅིག སྤྱིར་སྐབས་འདིར་ཡི་དམ་དེ་ཉིད་རང་གི་རྣལ་འབྱོར་དང་འབྲེལ་བའི་གྲུབ་རྟགས་དང་སྦྱར་ན་ལེགས་མོད། འོན་ཀྱང་ས་སྐྱ་པཎྜི་ཏས། ལྷ་སྐུའི་ངོ་བོ་གཅིག་ཤེས་པས། །གཅིག་སྒྲུབ་པ་ན་ཐམས་ཅད་འགྲུབ།།
ཅེས་གསུང་པའི་ལུང་དུ་དྲངས་ཏེ་ཤིང་གླང་རྡོ་རྗེ་གཞོན་ནུའི་བསྒྲུབ་མཆོད་སྐབས་ཀྱི་དཔལ་འབྱོར་ཡར་འཕེལ་ཀྱི་ཡང་ཡང་ནན་གྱི་བསྐུལ་ངོར་ས་སྐྱ་པ་ཀུན་དགའ་བློ་གྲོས་རྣམ་ཐར་སོ་སོར་ནས་བཏུད་དེ་གཞི་ཐོག་ཕོ་བྲང་གི་ཡང་སྟེང་འཆི་མེད་རྡོ་རྗེའི་གུར་ཁང་དུ་སྦྱར་བ་ཡིན་ཤུ་བྷཾ། བདག་གི་བླ་མ་འཇམ་པའི་དབྱངས་བསོད་ནམས་རིན་པོ་ཆེ་ཡིན་གྱིས་སོ།།
༈ །དེ་རྗེས་བདག་ཅག་གི་རྣམ་འདྲེན་དམ་པ་ངག་དབང་ཀུན་དགའ་བློ་གྲོས་དེ་ཉིད་ཀྱི་སྤྱིར་གྲུབ་པ་བརྙེས་པའི་རྣམ་པར་ཐར་པ་བགྲང་བ་ལས་འདས་ཀྱང་། འདིར་དེ་དག་གི་ནང་ནས་དབུ་རྩེ་ཞེས་པའི་བསྐུལ་ཚིག་དང་སྦྱར་ནས། དཔལ་ས་སྐྱའི་དབུ་རྩེ་རྙིང་མར་འཆམ་སྐུ་དྲེགས་པ་ཟིལ་ནོན་ལྕམ་བྲལ་མ་ཕྱག་ནས་གནང་སྐབས་གོང་དུ་འཆམས་སྐུ་དེ་གཉིས་བཟོ་ཧ་ཅང་མེད་པའི་བཀྲང་ངེ་བ་ཞིག་ཡོད་པ་ལ། ཕྱག་ནས་སྐབས་ཀྱི་ཡེ་ཤེས་པ་སྤྱན་འདྲེན་དུས་འཆམས་སྐུ་ཀྲང་ཀྲང་དེ་གཉིས་འཇིམ་རློན་ལག་པས་མནན་པ་ལྟར་སྐད་ཅིག་ཉིད་ལ་ད་ལྟའི་རྔམས་ཟིལ་ཅན་བྱིན་རླབས་ཀྱི་གཟི་འོད་འབར་བ་འདི་ལྟ་བུ་མཛད་པ་ལེགས་སོགས་གྲུབ་པའི་རྟགས་མཚན་ཇི་ལྟར་བསྟན་པ་རྣམས་མཉེལ་ལམ་ཅི་སྟེ་མ་མཉེལ་པར་མཛོད་ལ་ཕུར་བུ་སྒྲུབ་པའི་གྲོགས་མཛོད་ཅིག
།ཅེས་པ་འདི་ཡང་དབུ་མཛད་དྲིན་ཅན་ཀུན་དགའ་རབ་རྒྱས་ཀྱི་བསྐུལ་བ་ལྟར་ས་སྐྱ་པ་དབང་སྡུད་སྙིང་པོས་རྣམ་བཤད་ཁ་བསྐོང་དུ་བྲིས་པའི་ཡི་གེ་པའང་རང་ཉིད་ཀྱི་བགྱིས་པའོ།།
༈ །ཨོ་རྒྱན་གཉིས་པ་འགྲོ་མགོན་དབང་སྡུད་སྙིང་པོས་གྲུབ་པའི་མཚན་མ་ཇི་ལྟར་བརྙེས་ཚུལ་བརྗོད་མ་དགོས། རིག་འཛིན་བསྐུལ་ཚིག་དུ། ཆོས་འཁོར་དཔལ་གྱི་བསམ་ཡས་སུ། །ཞེས་སོགས་ཀྱི་དོན་ཅུང་ཟད་བརྗོད་ན། འཇམ་མགོན་དེ་ཉིད་དབུས་ཕྱོགས་སུ། ཆིབས་བསྒྱུར་གནང་སྐབས་བསམ་ཡས་སུ་བསྟན་འགྲོའི་དོན་དུ་ཁྲོ་རྒྱལ་འདིའི་གཏོར་བཟློག་བསྒྲུབ་པར་མཛད་པའི་ལིངྒ་དགུག་གཞུག་གྲུབ་སྟེ། ལྷ་དབྱེ་མཛད་སྐབས་ལིངྒ་དེའི་མཐེ་བོང་གཉིས་བསྐྱེར་ཏེ་ཞུ་འབུལ་བྱེད་པ་དང་། མིག་ཧྲིག་ཧྲིག་བྱེད་པ་སོགས་གདུག་པ་ཅན་གྱི་རྣམ་ཤེས་གུག་པའི་རྟགས་དངོས་སུ་སྟོན་པར་མཛད་ཅིང་རྣམ་ཤེས་སྤོར་སྐབས་ཕུར་རྩེ་ནས་སྦྲང་ཕྱེ་མ་ལེབ་འདྲ་བ་ཞིག་འཕུར་སོང་བ་དེར་ཡོད་གཞུང་གི་སྐུ་ཚབ་དང་། དེ་ཉིད་ཀྱི་སྲས་མོ་རྗེ་བཙུན་བདེ་མཆོག་མ་དེ་ཉིད་སོགས་ཞབས་འབྲེངས་པ་ཚང་མའི་མཐོང་ཆོས་སུ་གྱུར་པ་དེ་དག་ཀྱང་ཀི་ལ་ཡ་མེ་ལྕེ་གསང་བའི་རྒྱུད་ལས།། །།

ཀུན་དགའ་བློ་གྲོས།
རྡོ་རྗེ་ཕུར་པའི་རིག་འཛིན་བསྐུལ་གྱི་ཞལ་སྐོང་།

:tradition textsRare Texts of the S
sonam